stanford-oval/wikipedia huggingface dataset:
מיכאל ארגוב
חייו

ארגוב נולד בווינה שבאוסטריה, בן למשפחת סוחרי תכשיטים אמידה וציונית. בהיותו בן תשע עברה המשפחה לברלין בעקבות העסק המשפחתי, ובשנת 1933 עלתה המשפחה לארץ-ישראל בעקבות עליית הנאציזם בגרמניה. המשפחה השתקעה בחיפה.
ארגוב למד בבית הספר הריאלי בחיפה ומצא עניין בספורט וברישום. אחר-כך רצה להיות חקלאי וללכת לקיבוץ עם חבריו לתנועת-הנוער "מחנות העולים", עבר בגיל 16 ללמוד בבית הספר החקלאי "כדורי".
כשסיים את לימודיו הלך לקיבוץ אלונים במסגרת הגרעין של חמדיה, הצטרף לפלמ"ח, ואחר-כך הצטרף למקימי קיבוץ חמדיה ועבד בחקלאות. בשנת 1942 עזב את הקיבוץ בעקבות מחלה שמנעה ממנו לעסוק בעבודות הכרוכות במאמץ גופני. הוא חזר למשפחתו שבינתיים עברה לתל אביב, ופנה לציור. הוא למד ב"מכון אבני" שנחשב אז למרכז לימודי אמנות הטוב ביותר בתל אביב, שם פגש את יחזקאל שטרייכמן שלימד בסטודיו ושהשפיע עליו מאוד מבחינה אמנותית, בעיקר ברוח האמנות הצרפתית. לימים, התפטר שטרייכמן, יחד עם הצייר והמורה אביגדור סטימצקי, והם הקימו "סטודיה" משלהם בצפון תל אביב שלמדו בו כ־30 תלמידים בהם ארגוב, בלה ברעם, לאה ניקל, דני קרוון, דוד לן-בר, איצ'ה ממבוש ואחרים. ב"סטודיה" מתבלט ארגוב בתשוקתו לצייר באופן מקצועי ולא-שמרני. בשנת 1947 נסע ארגוב לפריס ללמוד בבית הספר הלאומי הגבוה לאמנויות היפות במחלקה לאמנות מונומנטלית, והתמחה בה ברישום ובציור פרסקו (FRESCO).
השתתף בהקמת "ארגון הציירים והפסלים הישראליים בפריז" ונבחר לחבר בוועד המנהל של הארגון. בשנת 1948, עם הקמת מדינת ישראל ופרוץ מלחמת העצמאות הגיע ארצה עם קבוצת מתנדבים צרפתיים, שהוא השתתף באימוניהם בצרפת, שנשלחו להילחם בנגב. הוא עצמו קיבל מינוי של קצין מודיעין והוצב לחיל הים בחיפה. בספטמבר 1949 חוא השתחרר מצה"ל וחזר לפריז, בה הוא עסק בפעילות אמנותית מוצלחת. בשנת 1950 הוא סיים את לימודיו באקדמיה.
בשנת 1955 חזר לישראל כדי למצוא אישה. כעבור חצי שנה חזר לפריז לאחר שהתחתן עם מיכאלה דיקובסקי, בתו של בן ציון דיקובסקי שהיה המנהל המסחרי של חברת החשמל מימיה הראשונים. לזוג הטרי נולדה שם בת. בשנת 1959, חזרו ארגוב ומשפחתו לישראל לצמיתות. בשנת 1982 לקה ארגוב בליבו ובריאותו התערערה. באפריל אותה שנה נותח בליבו וכעבור שבוע, ביום העצמאות ה'תשמ"ב, נפטר.
אחיו של ארגוב הוא פרופ' יוסף זינגר, נשיא הטכניון לשעבר.
ארגוב היה דודנו של איש התיאטרון והקולנוע והצייר הנאיבי יהושע ברנדשטטר.
יצירתו

ניתן לחלק את יצירתו על פי תקופות שכל אחת מהן ייחודית מבחינה סגנונית אבל נובעת מקודמתה:
השנים 1942 - 1949
השנים 1949 - 1957
השנים 1957 - 1959
השנים 1959 - 1968
השנים 1968 - 1975
משנת 1975 ואילך
דליה מנור, שאצרה כמה תערוכות רטרוספקטיביות על ארגוב, ערכה מחקר מקיף של חייו ויצירתו, ופרסמה אותו בספר. היא הצביעה על רציפות ואחדות רעיונית וצורנית ביצירתו בתוך מה שנראה לעיתים קרובות כתפניות, ניגודים וסתירות.
לפי מנור, התקופה הראשונה של יצירתו התאפיינה בציור של דוממים ודמויות נשים בקווי מתאר נקיים, בצמצום של החלל, ב"צורות מזרחיות" שטוחות ודקורטיביות, ובהשפעה של אמנים צרפתיים חשובים, בהם פיקאסו, בראק, אנרי מאטיס, ומודיליאני. בהמשך, ציוריו של ארגוב עוברים תהליך של הפשטה, והחל משנת 1958 הוא פונה לציורי נוף אשר הצבע הלבן שולט בהם; כך, צייר את האור הישראלי ולובן הגגות והים הבוהק שנשקף אליו בדירתו בתל אביב. בשנות ה-60 של המאה ה-20, ארגוב התנתק בהדרגה מהקשר עם הטבע. הציורים שלו נהיו לשדה התייחסות עצמאי עם משטחים טקסטואליים, עשויים בעיקר מקרטון גלי, פיברגלס ולוחות אלומיניום, עם תוספות של צבעים מותזים וזוהרים. בסוף העשור הזה, הסגנון השולט הוא המופשט הגאומטרי והתבליטי הצונן. בשנות ה-70, ארגוב התנסה בשימוש בחומרים חדשים בהם חול ואריגים, שמהם ייצר קולאז'ים. לקראת סוף העשור, הוא חזר לציור על בד כשהוא מחפש חידושים.
תערוכות יחיד

1947 - גלריה שרמן, תל אביב
1951 - המרתף, גלריה סופלאסיד, פריס
1953 - גלריה אלכס קאזל, פריס
1955, 1956 - גלריה סווירו, פריס
1955 - מוזיאון תל אביב;
1955 - מוזיאון חיפה לאמנות חדשה, חיפה
1958 - גלריה ז'ראר מורג, פריס
1958 - ארמון האמנויות היפות, בריסל
1959, 1972 - מוזיאון תל אביב, ביתן הלנה רובינשטיין
1959 - גלריה לאמנות, טבריה
1960 - המוזיאון העירוני, וופרטאל, גרמניה
1960 - קונסטארהאוס למפרץ, קלן
1961, 1964 - גלריה ישראל, תל אביב
1965 - מוזיאון הנגב, באר-שבע
1967 - "נשים", גלריה מסדה, תל אביב
1969 - "ואריאציות בלבן", גלריה גורדון, תל אביב
1969 - "קצב בחלל", גלריה גולדמן, חיפה
1970 - הביאנלה של וונציה
1971 - גלריה הזלר, מינכן
1971 - גלריה ריבנפלד, יפו
1972, 1973, 1975 - גלריה אנגל, ירושלים
1973 - גלריה קוהליק, ניו-יורק
1975 - גלריה קורט, קופנהגן
1975 - גלריה גורדון, תל אביב
1975 - גלריה מוטה, ז'נבה
1975 - גלריה בטינה, ציריך
1976 - "עשר שנים בפריס (1949-1959)", גלריה רנה דרום, תל אביב
1976 - גלריה ארטא, ירושלים
1976 - המשכן לאמנות, חולון
1977 - גלריה הירשברג, בוסטון
1978 - "עבודות 76-77", גלריה גבעון, תל אביב
1978 - המרכז לאמנות חזותית, באר-שבע
1979 - "בדים חופשיים 78", ירושלים
1979 - "ליתוגרפיות - תחריטים - הדפסי רשת", גלריה דקוורט, פריס
1981 - "לבן 1961 -1967", גלריה שרה לוי, תל אביב
1981 - "עבודות 1945 - 1980", מוזיאון חיפה לאמנות חדשה, חיפה
1983 - "הדפסים", סדנת ההדפס, ירושלים
1984 - "דיוקנים 1945 - 1956",גלריה שרה לוי, תל אביב
1985 - "רטרוספקטיבה" (תערוכה נודדת של "אמנות לעם"),בית האמנים,תל אביב
1987 - "ארגוב באדום", גלריה שדה לוי, תל אביב
1989 - "ארגוב - סדרה אחרונה 81/82", בית האמנים, תל אביב
2012 - "גופים", בית האמנים, תל אביב
תבליטי-קיר אמנותיים

התפתחות אמנותו של ארגוב אל המופשט הגאומטרי, ניסיונו באמנות מונומנטלית מימי לימודו באקדמיה לאמנויות יפות ואמונתו בחשיבותה של האמנות במבנים ציבוריים, איפשרו לו לכוון את מירב מאמציו בשנות ה-70 ליצירת קירות אמנותיים, ואלו הם:
1973 - חדר האוכל במרכז הנופש של צה"ל, גבעת אולגה
1974 - המרכז לשיקום נכים, המרכז הרפואי ע"ש שיבא, תל השומר
מלון פלאז'ה, טבריה
בית משפט השלום, נתניה
בנק המזרחי, דיזנגוף סנטר,תל אביב
צילום

באמצע שנות ה-60 התרכז ארגוב בתחום הצילום. הוא רכש מצלמה ומכונת הגדלה והחל לעסוק בהתלהבות בצילומים של דיוקנאות, צילומי עירום נשי וצילומי חוץ. הוא פיתח, ערך והגדיל את צילומיו בעצמו במעבדתו. כצייר שעסק במופשט, שילב בצילומי העירום דימויים מופשטים. ב-1967 הוציא לאור ספר צילומים של נשים עירומות שכותרתו "עירומים בישראל".הוא גם ניסה לשלב ציור וצילום עירום יחדיו, והציג ב-1967 את עבודותיו אלה בתערוכה בגלריה קטנה בתל אביב. הביקורת לא החמיאה לו והוא הפסיק לעסוק בצילום. בשנת 2012, אצרה דליה מנור תערוכה רטרוספקטיבית של עבודות ציור ותצלומי עירום נשי, שלדברי אחד המבקרים נראו לו כ"פורנו רך".
הוראה

מורה לציור בבית הספר העממי ברחובות
מורה לציור ב"מכון אבני"
מורה בבית-הספר הגבוה לציור ברמת-גן
מורה ב"מכון ארגוב" הסטודיו הפרטי שלו
פרסים

1950 - פרס ראשון בציור (בקטגוריית הקומפוזיציה) של העיר דוביל, צרפת
1951 - פרס ראשון לאמנים ישראליים בפריס, שניתן על ידי שגרירות ישראל בצרפת
1955 - פרס ראשון ע"ש אותון פריאז, פריס
פעילות ציבורית בתחום האמנות

יו"ר סניף תל אביב ויו"ר הוועד הארצי של אגודת האמנים בישראל (מרס 1977 - אפריל 1980)
חבר בוועד המנהל של ארגון האמנים והפסלים הישראליים בפריס
התנדב לפעילות חינוכית בהדרכת ילדים בתערוכות של "אמנות לעם"
ראו גם

ללא כותרת (מיכאל ארגוב)
לקריאה נוספת

דליה מנור, מיכאל ארגוב, תל אביב: ספרית פועלים ('אמנות'), תשנ"ג 1993.
גבריאל תדמור, ההקדמה לקטלוג מיכאל ארגוב - תערוכה רטרוספקטיבית: 1945 -1980 , בהוצאת מוזיאון חיפה לאמנות חדשה, 1981.
הערות שוליים

↑  מיכאל ארגוב באתר GRAVEZ
↑  תקוה וינשטוק, גם בגיל 73 אפשר להתחיל...: מפיק הסרטים יהושע ברנדשטטר בחר לו בשנות זקנתו עיסוק חדש: הציור, מעריב, 19 בדצמבר 1963.
| --- | --- |
בקרת זהויות :  ICIA: 280898  NLI: 987007257855405171  BnF: cb16550140d (data)  GND: 119244438  ISNI: 0000 0001 1475 7475  LCCN: nr93040354  RKD: 95611  SUDOC: 244358273  ULAN: 500041242  VIAF: 79416053   WorldCat (עם VIAF): 79416053
עתידנו

עתידנו - למען עתיד העבודה הסוציאלית בישראל היא תנועה חברתית של עובדים ועובדות סוציאליות. התנועה הוקמה בשנת 2007 ופועלת למען מעמדו ועתידו של מקצוע העבודה הסוציאלית, למען העובדים והעובדות הסוציאליות ולמען עתידה ופניה של מדינת הרווחה בישראל. בשנת 2018 נבחרה מועמת התנועה ענבל חרמוני לתפקיד יו"ר איגוד העובדים הסוציאליים.לפי הצהרותיה, התנועה פועלת לקידום סולידריות חברתית, קהילתיות, כלכלה סוציאל-דמוקרטית, שוויון ופמיניזם.
הקמת התנועה

תנועת עתידנו החלה כהתארגנות שטח קהילתית של עובדים סוציאליים ונקראה בתחילת הדרך "מטה המאבק למען עתיד העבודה הסוציאלית". הרקע להקמת התנועה היה צמצום מדיניות הרווחה של שר האוצר בנימין נתניהו בשנת 2002- 2003 וכן בהמשך בשנת 2007 שחיקת השכר של העו"סים ואי התאמתו ליוקר המחיה ולשכר הממוצע במשק.
בנוסף משרד הרווחה החל להפריט את השירותים החברתיים והעבירם לעמותות. מדיניות זאת יצרה מציאות של העסקה פוגענית של עו"סיות ופערים שנוצרו בינן לבין עו"סיות במגזר הציבורי.
לאחר שהחלו לפעול מספר התארגנויות ברחבי הארץ הוחלט על הקמת התנועה שתפעל לקדם מאבק על שיפור תנאי השכר ותנאי ההעסקה, לעצור את הפגיעה שגורמת הפרטת השירותים החברתיים ולחזק את העבודה המאורגנת המייצגת את העובדים הסוציאליים.
חברי התנועה

התנועה מונה מעל ל-80 פעילים בתנועה, עובדות ועובדים סוציאליים המגיעים ממקומות עבודה מגוונים, רקעים שונים ומכל רחבי הארץ.
פעילות התנועה

תנועת עתידנו פועלת כתנועה עצמאית ובזירות שונות, כשהמרכזית מביניהן היא איגוד העובדים הסוציאליים. חברי וחברות התנועה מעוניינים להשמיע קול נחוש ואיתן במאבק על זכויותיהם ומעמדם של העובדים הסוציאליים בישראל.
פעילות במסגרת איגוד העובדים הסוציאליים

על מנת להשתלב ככוח משמעותי באיגוד, משנת 2009 "עתידנו" מריצה מועמדים משלה לתפקיד צירים באיגוד העו"ס. גם בשנת 2013 התנועה לקחה חלק בבחירות ובחירתם של 41 חברי וחברות 'עתידנו' הכפילה את יכולת ההשפעה שלנו בתוך האיגוד. 41 הצירות והצירים מכהנות/ים בתפקידים שונים: במזכירות, במרכז, כיו"רי תאים, כחברי ועדות ותאים וכצירות וצירים מן המניין.
פעילות בזירות נוספות

תנועת 'עתידנו' פועלת בזירות נוספות, תוך מחויבות להביא את קולן/ם המקצועי של העובדים והעובדות הסוציאליות:
בזירה החברתית - שותפה ותומכת במאבקים חברתיים כגון: מאבק הנכים, המאבק למען רפורמה מיטיבה בבריאות הנפש, המחאה החברתית בשנת 2011, המאבק להעסקה ישירה ועוד.
בזירה הפרלמנטרית והמדינית - השתתפות בדיונים בוועדות הכנסת השונות, פעילות סביב הרפורמה במחלקות לשירותים חברתיים.
בזירה האקדמית - השתתפות בכנסים ושולחנות עגולים. בנוסף - בשנת 2016-2017 סטודנטיות מאוניברסיטת בן-גוריון ומכללת ספיר עשו את הכשרתן המעשית בתואר ראשון בתנועת עתידנו וקידמו נושאים כגון: גיוס ושימור פעילים/ות בתנועה, הרפורמה בבריאות הנפש, הסברה לסטודנטים/ות בשנה ג' ועוד.
הערות שוליים

↑  טל כרמון, ‏ענבל חרמוני היא היו"ר החדשה של איגוד העובדות והעובדים הסוציאלים, באתר דבר העובדים בארץ ישראל, 30 בינואר 2018
סרגיי וייסבורג

| --- | --- |
אין תמונה חופשית
 לידה:  1964 (בן 61 בערך) אוקראינה הסובייטית, ברית המועצות
 מידע כללי
 שם לידה:  Сергій Ва́йсбург 
 מדינה:  ישראל, אוקראינה, ברית המועצות 
 ספורט
 ענף ספורט:  התעמלות
 מאמן:  מאמן נבחרת ישראל בהתעמלות מכשירים
 הישגים
 פרסים והוקרה:  זכייה במדליית זהב אולימפית עם המתעמל הישראלי ארטיום דולגופיאט בטוקיו (2020)
 
סרגיי וייסבורג (נולד ב-1964) הוא מאמן בתחום התעמלות המכשירים, המשמש כמאמן ההתעמלות האולימפי של נבחרת ישראל משנת 2005. חניכיו הבולטים של וייסבורג הם המתעמלים אלכס שטילוב, אותו הוא מלווה מגיל 17, בעל שתי מדליות ארד באליפות העולם בהתעמלות, וארטיום דולגופיאט, אותו הוא מלווה מגיל 12, אלוף אולימפי שזכה במדליית זהב בהתעמלות קרקע באולימפיאדת טוקיו (2020) ובמדליית כסף באולימפיאדת פריז (2024), בנוסף למתעמלים אנדריי מדבדב, ופבל גופמן (אנ'). וייסבורג הוא חבר נבחרת ואלוף ברית המועצות במתח לנוער לשעבר.
ביוגרפיה

בשנות השמונים וייסבורג היה חבר נבחרת התעמלות מכשירים ברית המועצות, ואלוף ברית המועצות במתח לנוער. בשנים 1989–2002 היה מאמן התעמלות מכשירים באוקראינה.
בשנים 2002–2003 היה מאמן התעמלות מכשירים באגודת גדרות. משנת 2003 הוא מאמן ראשי בהתעמלות מכשירים באגודת מכבי תל אביב. וייסבורג למד תואר ראשון בהוראת חינוך גופני. משנת 2005 מאמן נבחרת ישראל בהתעמלות מכשירים.
הישגים כמאמן

וייסבורג מחזיק ב-4 מדליות באליפויות העולם: 2 מדליות כסף של ארטיום דולגופיאט ו-2 מדליות ארד של אלכס שטילוב. בנוסף יש לו 7 מדליות באליפויות אירופה עם אלכס שטילוב, אחת מהן זהב, 2 מדליות עם ארטיום ואחת עם אנדריי מדבדב. סה"כ הוא חתום על 14 מדליות באליפויות עולם ואירופה, ומדליית אולימפית אחת בזהב בתרגיל קרקע של ארטיום דולגופיאט
הישגים כמאמן > 2004

אולימפיאדת אתונה (2004) - מקום 19 בתחרות הקרב רב - פבל גופמן
הישגים כמאמן > 2006

אליפות העולם 2006 שנערכה באורהוס, דנמרק - מקום שביעי בתרגיל קרקע - אלכס שטילוב
הישגים כמאמן > 2007

אליפות העולם 2007 שנערכה בשטוטגרט - מקום חמישי בתרגיל קרקע - אלכס שטילוב
הישגים כמאמן > 2008

אולימפיאדת בייג'ינג (2008) - מקום שמיני בתרגיל הקרקע - אלכס שטילוב
הישגים כמאמן > 2009

אליפות העולם 2009 שנערכה בלונדון - מדליית ארד בתרגיל קרקע - אלכס שטילוב
אליפות העולם 2009 שנערכה בלונדון - מקום 11 בקרב רב - אלכס שטילוב
אליפות אירופה 2009 שנערכה במילאנו - מדליית ארד בתרגיל קרקע - אלכס שטילוב
אליפות אירופה 2009 שנערכה במילאנו - מקום שמיני בקרב רב - אלכס שטילוב
הישגים כמאמן > 2011

אליפות העולם 2011 שנערכה בלונדון - מדליית ארד בתרגיל קרקע - אלכס שטילוב
הישגים כמאמן > 2013

אליפות העולם 2013 שנערכה בטוקיו - מדליית ארד בתרגיל קרקע - אלכס שטילוב
אליפות אירופה 2013 שנערכה במוסקבה - מדליית זהב בתרגיל קרקע - אלכס שטילוב
אליפות אירופה 2013 שנערכה במוסקבה - - מקום רביעי בתרגיל על המתח - אלכס שטילוב
הישגים כמאמן > 2012

אולימפיאדת לונדון (2012) - מקום 6 בתרגיל קרקע - אלכס שטילוב
אולימפיאדת לונדון (2012) - מקום 12 בקרב רב - אלכס שטילוב
הישגים כמאמן > 2017

אליפות העולם 2017 שנערכה במונטריאול שבקנדה - מדליית כסף בתרגיל קרקע - ארטיום דולגופיאט
אליפות אירופה 2017 שנערכה בקלוז', רומניה - מקום הרביעי בתרגיל קרקע - ארטיום דולגופיאט
אליפות אירופה 2017 שנערכה בקלוז', רומניה - מדליית ארד בתרגיל קרקע - אלכס שטילוב
תחרות גרנד פרי 2017 שנערכה אוסייק בקרואטיה - מדליית כסף בתרגיל קרקע - ארטיום דולגופיאט
מכביה העשרים, (הוגדרה גם כאליפות ישראל) - מדליות זהב בתרגיל קרקע - - ארטיום דולגופיאט
מכביה העשרים, (הוגדרה גם כאליפות ישראל) - מדליות זהב בסוס סמוכות - ארטיום דולגופיאט
מכביה העשרים, (הוגדרה גם כאליפות ישראל) - מדליות ארד בקפיצות - ארטיום דולגופיאט
הישגים כמאמן > 2018

אליפות העולם 2018 בגלאזגו 2018 - מדליית כסף - ארטיום דולגופיאט
תחרות בינלאומיות 'World Challenge Cup' 2018 בקרואטיה - מדליית כסף בתרגיל קרקע - ארטיום דולגופיאט
תחרות בינלאומיות 'World Challenge Cup' 2018 בסלובניה - מדליית כסף בתרגיל קרקע - ארטיום דולגופיאט
תחרות בינלאומיות 'World Challenge Cup' 2018 בסלובניה - מדליית זהב תרגיל קרקע - ארטיום דולגופיאט
תחרות בינלאומיות 'World Challenge Cup' 2018 בסומבטהיי שבהונגריה - מדליית זהב תרגיל קרקע - ארטיום דולגופיאט
תחרות בינלאומיות 'World Challenge Cup' 2018 בפריז - מדליית זהב תרגיל קרקע - ארטיום דולגופיאט
אליפות העולם 2018 בקטר 2018 - מקום חמישי - ארטיום דולגופיאט
הישגים כמאמן > 2019

אליפות העולם 2019 בשטוטגרט 2019 - מדליית כסף בתרגיל קרקע - ארטיום דולגופיאט
אליפות אירופה 2019 שנערכה בשצ'צ'ין, פולין - מדליית כסף בתרגיל קרקע - ארטיום דולגופיאט
אליפות אירופה 2019 שנערכה בשצ'צ'ין, פולין - מקום חמישי בתרגיל קרקע - אלכס שטילוב
גביע העולם 2019 בבאקו - מדליית זהב - ארטיום דולגופיאט
בגביע העולם 2019 שנערכה באוסייק - מדליית זהב - ארטיום דולגופיאט
גביע העולם 2019 שנערכה בסומבטהיי - מדליית זהב - ארטיום דולגופיאט
גביע העולם 2019 שנערכה בפריז - מדליית כסף - ארטיום דולגופיאט
הישגים כמאמן > 2020

אליפות העולם 2020 - מדליית כסף בתרגיל קרקע - ארטיום דולגופיאט
אליפות אירופה 2020 שנערכה במרסין שבטורקיה - מדליית זהב בתרגיל קרקע - ארטיום דולגופיאט
אליפות אירופה 2020 שנערכה במרסין שבטורקיה - מדליית זהב בשולחן הקפיצות - ארטיום דולגופיאט
אולימפיאדת טוקיו (2020) - מדליית זהב בתרגיל קרקע - ארטיום דולגופיאט
הערות שוליים

1 2  חיים שדמי, ‏רבוטה!, באתר גלובס, 9 בנובמבר 2009
↑  אורן אהרוני, מדליית כסף לארטיום דולגופיאט באליפות העולם, באתר ynet, 7 באוקטובר 2017
↑  יאיר צוקר, ‏הישג ישראלי: ארד לאלכס שטילוב בתרגיל הקרקע באליפות אירופה, באתר דבר העובדים בארץ ישראל, 22 באפריל 2017
↑  מדליית כסף לארטיום דולגופיאט בגרנד פרי אוסייק, 20 במאי 2017, אתר 'ישראל ספורט'
1 2 3  תוצאות ההתעמלות במכביה העשרים, אתר 'gymania.net'
↑  שירי אלג'ם, ‏כסף לדולגופיאט באליפות אירופה: "מרגש", באתר ערוץ הספורט, 12 באוגוסט 2018
1 2  אורן אהרוני, בכושר שיא: עוד מדליית זהב לארטיום דולגופיאט, באתר ynet, 30 בספטמבר 2018
↑  ארטיום דולגופיאט סיים חמישי בגמר הקרקע, באתר ערוץ הספורט, 2 בנובמבר 2018
↑  שירי אלג'ם, ‏ענק: דולגופיאט סגן אלוף העולם בתרגיל הקרקע, באתר ערוץ הספורט, 12 באוקטובר 2019
1 2  אורן אהרוני, ארטיום דולגופיאט זכה במדליית הכסף באליפות אירופה, באתר ynet, 13 באפריל 2019
↑  אורן אהרוני, ארבעה גמרים לישראל באליפות אירופה בהתעמלות מכשירים, באתר ynet, 10 באפריל 2019
1 2  איתמר קציר, ארטיום דולגופיאט זכה במדליית זהב בקרקע באליפות אירופה; זכה גם בארד בקפיצות, באתר הארץ, 13 בדצמבר 2020
רפרף הגפן

| רפרף הגפן |
| --- | --- |

מיון מדעי
ממלכה:: בעלי חיים
מערכה:: פרוקי-רגליים
מחלקה:: חרקים
סדרה:: פרפראים
תת־סדרה:: Glossata
משפחה:: רפרפיים
סוג:: Theretra
מין:: רפרף הגפן
שם מדעי
 Theretra alecto ‏לינאוס, 1758

רפרף הגפן (שם מדעי: Theretra alecto) הוא מין של רפרף.
מאפיינים

מוטת כנפיו של רפרף הגפן נעה בין 9 ל-9.5 ס"מ. אורך גופו כ-5 ס"מ ורוחבו כס"מ אחד. אורך חדקו כ-5.5 ס"מ. כנפיו הקדמיות חומות כששפתן החיצונית חומה כהה ואילו הכנפיים האחוריות אדומות. בבסיסן כתם שחור.
בין מאי לאוקטובר מטילה הנקבה ביצים על עלי גפן (מכאן שמו) וגפנית. צורתן עגלגלה, צבעה ירקרק ולפני ההטלה היא משנה צבעה לצהבהב. חמישה ימים לאחר מכן בוקע הזחל. אורך גופו כ-5 מ"מ, הוא ירוק, עם "קרן" (מעין זנב) סגולה-שחומה. עם גדילת הזחל הקרן קטנה וצבעיה משתנים. נצפו שני צבעי יסוד לזחלים: זחלים שנשארים ירוקים עד התגלמותם, וכאלה שמחליפים צבעם לחום עד שחור לאחר אחד הנשלים. תהליך ההתנשלות נמשך ממספר דקות בקיץ עד לכשעה בסתיו, כשהטמפרטורה היא 15 מעלות צלזיוס. הזחל לרוב אוכל את העור שהשיל. שלב הזחל נמשך 14–17 ימים אצל הזחלים שבקעו במאי-אוגוסט. אצל הזחלים שבקעו בספטמבר-אוקטובר, שלב זה נמשך כ-21 ימים.
אורך הגולם בין 6 ל-8 ס"מ ורוחבו כ-1.3 ס"מ. צבעו חום מנוקד ומקווקו בשחור. בין פרקי הבטן טבעות אדמדמות ורודות ובאזור הכנפיים קווי אורך צרים אפורים-שחורים, עם נקודות שחורות רחבות יותר עליהם. שלב הגולם נמשך בזחלים שהתגלמו בחודשים יוני-אוגוסט בין 17–20 ימים. אצל הזחלים שהתגלמו בחודשים ספטמבר-אוקטובר השלב נמשך כארבעה שבועות. הבוגרים לרוב מגיחים בשעות הערב המאוחרות.
תקופת ההתפתחות כולה (מביצה עד בוגר) נמשכת בין 35–55 ימים, תלוי בעונה. רפרף הגפן מקים 3–4 דורות בשנה. חלק מהזחלים שמתגלמים בסוף אוקטובר (כאלה שבקעו מביצים שהוטלו בספטמבר) נכנסים לתקופת דיאפאוזה עד מרס/אפריל/מאי. שאר הזחלים מספיקים לסיים את שלב הגולם, ומגיחים כבוגרים באוקטובר. יש ובוגרים בוקעים בנובמבר (במקרה שלא הייתה דיאפאוזה), אך הזחלים שבוקעים מהביצים שאלה מטילים, מתים לפני סוף התפתחותם.
גלריה

זחל רפרף הגפן במופע ירוק
זחל רפרף השקד במופע כהה
גולם רפרף השקד
רפרף השקד, משומר בכנפיים פרושות
פורום ירוסלם

| --- | --- |

 מדינה:  ישראל 
 מטה הארגון:  רמת אפעל 
 תקופת הפעילות:  2016–הווה (כ־9 שנים) 
 www.forumyerusalem.org
 
ערב הוקרה לנשים פורצות דרך
שמואל ילמה נושא דברים באירוע במרץ 2019
קהל בסינמטק תל אביב בכנס פורום ירוסלם
קס הקסים ברקו טגנה וקס סמאי אליאס נושאים תפילה בכנס "מנהיגות פורצת דרך"
גיבורות ישראליות - חרות טקלה ואסרסי גטו עם שמואל ילמה
פורום ירוסלם הוא ארגון חברתי, הפועל לחשיפת המורשת של יהדות אתיופיה בחברה הישראלית. הפורום הוקם בשנת 2016, בעקבות גל של הפגנות יוצאי אתיופיה, שפרץ כשנה קודם לכן. מטרתו להגביר את המודעות לתרבות ולמורשת של יהודי אתיופיה, וכך לצמצם תופעות של דעות קדומות, אפליה וגזענות. תחומי הפעילות המרכזיים של הארגון: קיום כנסים לחשיפת גיבורי הקהילה, הוצאת ספרים על מורשת יהודי אתיופיה, הובלת מסעות לימודיים לאתיופיה וארגון סיורים בישראל להכרת המורשת של ביתא ישראל.
היסטוריה

בחודשים אפריל עד יוני 2015 התפרצה מחאת יוצאי אתיופיה בערים שונות ברחבי המדינה, בסדרת הפגנות סוערות כנגד שיטור יתר וגזענות. אירועים אלה הניעו את שמואל ילמה, איש חינוך, יזם חברתי ומנהל היחידה לקהילה ומשפחה בג'וינט ישראל, להוביל מהלך שמטרתו לאחות את הקרע בין יוצאי אתיופיה לכלל החברה הישראלית.
הפעילות החלה ב-2016 בשם פורום גוונים. הארגונים המייסדים השותפים בהקמת הפורום: בינה, בית התפוצות, ההסתדרות הציונית, עמותת פידל, מעוז והנני. בראשית 2017 שונה שם הארגון לפורום ירוסלם (ירושלים באמהרית), על מנת להדגיש את הכמיהה בת אלפי השנים של יהודי אתיופיה לציון ואת מקומה המרכזי של ירושלים באמונתם.
פעילות

מאז הקמתו מקיים פורום ירוסלם כנסים בנושא "מנהיגות פורצת דרך", המציגים סיפורי גבורה של מנהיגים מקרב יהודי אתיופיה, אשר לא זכו להכרה בחברה הישראלית. כנסים אלה מיועדים לעורר שיח על דמותן ופועלן של דמויות מרכזיות בקהילה, וכך לקרב בין קבוצות שונות באוכלוסייה, לצמצם את תופעת הגזענות ולחולל שינוי בתדמית הציבורית ובדימוי העצמי של בני העדה.
הכנס הראשון, שנערך ביוני 2016 במכללת בית ברל בכפר סבא, הוקדש לפרדה אקלום, פורץ הדרך לעליית ביתא ישראל דרך סודאן. הכנס השני, שנערך ביוני 2017 בבית התפוצות, הוקדש לפעיל העלייה המרכזי ברוך טגניה. הכנס השלישי, שנערך במרץ 2019 בסינמטק תל אביב, הוקדש לנשים פורצות דרך. כנס זה התמקד בסיפורי הגבורה של חרות טקלה – פעילת עלייה ואסירת ציון, ואסרסי גטו – אחות שהצילה חיים במחנה פליטים בסודאן. בנוסף הוצגו 11 נשים פורצות דרך בתחומים שונים בחברה הישראלית.
תחום פעילות נוסף של פורום ירוסלם הוא מסעות לימודיים באתיופיה, בהשתתפות בעלי תפקידים ציבוריים, פעילים חברתיים, סוכני שינוי ומעצבי דעת קהל. המסעות מתמקדים בכפרים ובמרכזים היהודיים החשובים באתיופיה, ומפגישים את המשתתפים עם ההיסטוריה העתיקה של ביתא ישראל ועם התרבות הייחודית המאפיינת אותה. יותר מ-100 איש לקחו חלק במסעות הללו, בין היתר במסגרת קבוצות של הנהלת ג'וינט ישראל, ארגון מעוז ובעלי תפקידים בקריית מלאכי.
חשיבות והשפעה

כ-1,500 איש השתתפו בשלושת הכנסים הראשונים של פורום ירוסלם. בעקבות כנסים אלה בית התפוצות שילב את דמותו של פרדה אקלום לצד שורת המנהיגים האחרים בגלריית "הגיבורים הישראליים". בבאר שבע נקראה כיכר על שם פרדה אקלום. בקרית עקרון נקראה קריית חינוך על שמו של ברוך טגנ'ה. בספרייה הלאומית בירושלים ובכפר ביתא ישראל בקרית גת פותחו מארזי ידע בנושא המנהיגים של יהודי אתיופיה.
ספרים בהוצאת פורום ירוסלם מתעדים את מורשתה של הקהילה ותורמים להפצת הידע לדור הצעיר בבתי ספר ובמוסדות לחינוך בלתי פורמלי. בסקר שנערך על ידי פורום ירוסלם בין משתתפי המשלחות לאתיופיה, 96% אמרו שבעקבות המסע הם רואים ביוצאי אתיופיה מקור לעוצמה ולגאווה
. 90% ציינו בסקר זה שבכוונתם לקדם פעולות לחשיפת הסיפור של יהודי אתיופיה במעגליהם החברתיים והמקצועיים.
ספרים

"מנהיגות פורצות דרך: גיבורות מעוררות השראה", בתיה מקובר, 2019
"מסע למציאות אחרת", בתיה מקובר, 2018
"הביתה הלוך חזור", יואב לין, 2017
"כוחו של יחיד, עוצמתה של קהילה", בתיה מקובר, 2017
"יומן מסע לאתיופיה", רשת מעוז, 2016
"מנהיגות פורצת דרך: מראה למסע אמיץ", בתיה מקובר, 2016
הערות שוליים

↑  אמי פלמור, הצוות למיגור הגזענות נגד יוצאי אתיופיה, דו"ח מסכם, עמ' 96, הוצאת לשכת הפרסום הממשלתית, 2016
↑  שמוליק דוד, "יוצאי אתיופיה: אנטומיה של משבר כפול", העוקץ, 2015
↑  יוסי יונה ויהודה שנהב, "גזענות בישראל", עמ' 130, הוצאת מכון ון ליר בירושלים והקיבוץ המאוחד, 2008
↑  מיכאל קורינלדי, "יהדות אתיופיה: זהות ומסורת", עמ' 22, הוצאת ראובן מס, 2005
↑  סטיבן קפלן, "על התמורות בחקר יהדות אתיופיה", הוצאת יד יצחק בן צבי, 1994
↑  ד"ר יוליה אלעד-שטרנגר ופרופ' עירן הלפרין, "הגזענות כלפי יוצאי אתיופיה בראי הפסיכולוגיה החברתית", עמ' 8, המרכז הבינתחומי הרצליה, 2016
↑  אסתר קלניצקי, "מסעות של תקווה: יוצאי אתיופיה בנתיבי חינוך, השכלה והצלחה", עמ' 226, הוצאת מכון מופ"ת, 2015
↑  בתיה מקובר, "מסע למציאות אחרת", עמ' 99, הוצאת פורום ירוסלם, 2018
רב מסר

| --- | --- |

 נתונים כלליים
 סוג:  חברה פרטית
 מייסדים:  רוני הורוביץ   קובי חדד   אורן שץ
 תקופת הפעילות:  2008–הווה (כ־17 שנים)
 ענפי תעשייה:  ניוזלטרים   דפי נחיתה   קורסים דיגיטליים
 מנכ"ל:  רוני הורוביץ
  
 https://www.responder.co.il
 
רב מסר היא חברת תוכנה ישראלית המייצרת פתרונות לשליחת ניוזלטרים, יצירת דפי נחיתה וכן מערכת לבניה ושיווק של קורסים דיגיטליים.
רקע

חברת רב מסר בע"מ הוקמה בשנת 2008 על ידי ד"ר רוני הורוביץ, קובי חדד ואורן שץ. הורוביץ, המשמש כמנכ"ל החברה, היה בעבר ראש המחלקה להנדסת תעשייה וניהול בעזריאלי מכללה אקדמית להנדסה ירושלים. בשנת 2011 היה שותף לכתיבה ופרסום הספר "שיווק באינטרנט – המדריך השלם לקידום עסקים ברשת". חדד הוא יזם ובעלים של חברת האינטרנט KCS וחברות נוספות בתחום של מסחר אלקטרוני. אורן שץ מתמחה בשיווק באינטרנט ובקידום אתרים.
שירותים

השירות העיקרי של חברת רב מסר, אשר פעיל משנת 2006, הוא מערכת דיוור ומערכת ליצירת דפי נחיתה. רב מסר פועלת בתחום הדיוור האלקטרוני משנת 2006 והיא הגדולה בישראל בתחום זה. המערכת של רב מסר מאפשרת שליחת מסרים בדואר אלקטרוני לרשימת תפוצה של מספר רב של משתמשים. המערכת מאפשרת גם שליחת הודעות טקסט (מסרונים) בתפוצה רחבה. המערכת עומדת, לטענת החברה, בקריטריונים של חוק הספאם (סעיף 30א' לחוק התקשורת (בזק ושידורים) תשמ"ב - 1982). בנוסף, המערכת מאפשרת ליצור דפי נחיתה מרובים ורספונסיביים לצורך שליחתם אל רשימת התפוצה.
שירות נוסף של חברת רב מסר בע"מ הוא סקולר, מערכת לבניית קורסים דיגיטליים באינטרנט.